IэнатIэм зеужь
Мэлыжьыхьым и 4-р республикэм мафIэсым пэщIэтыным
хуэгъэпса и IуэхущIапIэр къыщызэрагъэпэща махуэщ
КъБР-м и Правительствэм 2005 гъэм мазаем и 25-м къыдигъэкIа Унафэм ипкъ иткIэ, 2005 гъэм мэлыжьыхьым и 1-м республикэм къыщызэрагъэпэщащ МафIэсым пэщIэтынымкIэ къэрал IуэхущIапIэ щхьэхуэ.
Къэбэрдеймрэ Балъкъэрымрэ я щIыналъэм мафIэс шынагъуэншагъэр къыщызэгъэпэщыным лъабжьэ хуэхъуащ 1834 гъэм мэлыжьыхьым и 4-м Кабардинскэ линэм и унафэщI полковник Пирятинскэм Iэ зыщIидзауэ щыта унафэр.
Республикэм мафIэсым щыхъумэнымкIэ и IэнатIэр илъэси 183-рэ зэрырикъур щыдгъэлъапIэкIэ дигу къэдмыгъэкIыжу хъунукъым абы и щIэдзапIэмрэ и зыужьыныгъэмрэ пэрытахэр. Ар зэфIэувэным, ефIэкIуэным я гуащIэ халъхьащ абы и унафэщIу щытахэу Мелодинский Вячеслав, Воробьёв Михаил, Башкирцев Иван, Думай Борис, ШэджыхьэщIэ Музэчыр, Гончаров Борис, Грещишин Евгений сымэ.
1994 гъэ лъандэрэ МафIэсым пэщIэтынымкIэ къэрал IуэхущIапIэм и унафэщIщ Борэн МуIэед. Абы и унафэм щIэт IэнатIэр зэхъуэкIыныгъэшхуэхэм пхыкIащ икIи Кавказ Ищхъэрэ щIыналъэм, зэрыщыту Урысейм, щынэхъыфIхэм ящыщщ.
Иджырей ди лэжьакIуэхэм мафIэсым пэщIэтынымкIэ къалэныр пщIэ яIэу ирахьэкI. Экономикэ гугъуехьхэр щыIэми, лэжьыгъэшхуэ ирагъэкIуэкI Iэнатэр зыхуей-зыхуэфIхэмкIэ къызэрагъэпэщыным, мыр IэщIагъэ зыхуэхъуахэр щIэуэ къежьэ псоми хэгъэгъуэзэным теухуауэ.
МафIэсым пэщIэтынымкIэ къэрал IуэхущIапIэр зыужьыныгъэшхуэ зыгъуэта, зи IэщIагъэм хуэIэижь лэжьакIуэхэмрэ иджырей техникэкIэ къызэгъэпэща IэнатIэщ.
Республикэм мафIэсым пэщIэтынымкIэ и IэнатIэм куэд щIауэ пэрыт Бырсэ Жыраслъэнрэ Амщокъуэ Мухьэмэдрэ декIуу ди цIыхухэр мафIэсым щыхъумэнымкIэ къалэн мытыншыр щIыхь пылъу ирахьэкI гупхэм я унафэщIхэу Дау Юрэрэ Бжэны-кIэ Анатолэрэ, частхэм я унафэщIхэу Угъурлы Аликрэ Хэжь Альбертрэ, частым и унафэщIым и къуэдзэ Кугъуэт Анзор, къэ-рэгъулхэм я унафэщIхэу Махуэ Амур, Гуэщокъуэ Арсен, Портянченкэ Геннадий, мафIэсгъэункIыфI Шим Геннадий сымэ, абыхэм я лэжьэгъухэм.
Зи IэщIагъэм хуэIэижь нэхъыжьхэр я щапхъэу мэлажьэ нэхъ щIалэIуэхэри. Ахэр — гупым и унафэщIым и къуэдзэ Жанкъазий Хьэзрэталий, частхэм я унафэщIхэу Бей Муратрэ Мэкъуауэ Залымрэ, къэрэгъулхэм я унафэщIхэу Джатэ Зубер, Шэру Алим, Матвеенкэ Андрей, мафIэсгъэункIыфIхэу Мэкъуауэ Ахьмэд, Сонэ Жантемыр, ДыщэкI Залым, Къардэн Исмэ-хьил сымэщ.
Къыхэдгъэщынщи, мафIэсым зыщыхъумэным теухуауэ иужьрей илъэсхэм республикэм щрагъэкIуэкI лэжьыгъэм и фIыгъэкIэ нэхъ мащIэ хъуащ мафIэсу къэхъури абы хэкIуадэхэмрэ фэбжь хэзыххэмрэ я бжыгъэри. Мылъкуу кърагъэлар сом мелардхэмкIэ къабж.
Сэбан Арсен,
КъБР-м МафIэсым пэщIэтынымкIэ
и къэрал къулыкъум и
пресс-IуэхущIапIэм и лэжьакIуэ.
